To røvere truede sig søndag aften, med både peberspray og pistol, til flere tusinde kroner i Fakta i Aalborg Øst.

Klokken nærmede sig 20.00 søndag aften, da to ekspedienter, en 21-årig mand og en 16-årig pige, fik sig en ubehagelig oplevelse i Fakta på Mistrals Plads i Aalborg Øst. Da de to ansatte var ved at lukke butikken ned, kom to mænd ind og truede dem til at udlevere indholdet fra to pengekasser. Den ene røver truede den unge pige med en pistol, og den anden sprayede peberspray mod den 21-årige, det oplyser vagtchef ved Nordjyllands Politi, Poul Badsberg, til TV2/NORD. De to røvere slap væk med indholdet fra to kasser, som svarer til et beløb på godt 24.000 kroner, da personalet endnu ikke havde fået tømt den ene kasse over i et pengeskab, da røverene slog til. Nordjyllands Politi undersøger nu billederne fra butikkens overvågningskamerarer for at komme på sporet af de to mænd. Røverne beskrives som 15-25 år gamle, begge omkring 180 centimeter høje, den ene talte med udenlandsk accent, og de var begge i ført sort tøj, den ene med gult print på. Oplysninger i sagen kan gives til Nordjyllands Politi på telefon 114.